**Joulukirkon 25.12.2016 saarna "Taivaan tavarat" Kankaanpään kirkossa  Keijo Rainerma**

Joulukirkon saarna 25.12.2016 klo 8.00

Kankaanpään kirkossa

Keijo Rainerma

**Taivaan tavarat**

Lainaan Riitta Lemmetyisen joulukirjeen tarinan.

Mikko istui ravintolan nurkassa. Oluttuoppi oli hänen ainoa lohtunsa tänä jouluaattona. Ajatukset pyörivät 15 vuoden takaisissa raskaissa muistoissa. Hän oli ollut tuolloin töissä eräällä maatilalla ja valvonut koko yön lehmän poikimista. Vasikka syntyi vasta aamulla, mutta isäntä ei sallinut hänen mennä vielä nukkumaan, vaan lähetti metsätöihin. Päivä päätteeksi puukuorma piti ajaa kaupunkiin, siihen aikaan hevosella ja reellä. Paluumatkalla tapahtui onnettomuus, joka vieläkin painoi mieltä. Mikko löysäsi paluumatkalla ohjaksia, osasihan hevonen tien kotiin. Reen yksioikoinen kolina tuuditti ajurin uneen. Hän heräsi, kun ympärillä metelöi joukko uteliaita ihmisiä. Paikalla oli myös poliisi ja talon isäntä. Mikolle selvisi, mitä oli tapahtunut. Alle kouluikäinen naapuritalon pellavapäinen Saara oli kelkallaan törmännyt rekeen ja loukkaantunut vakavasti. Eikä tässä kaikki. Väkijoukon keskeltä huusi isäntä ravoissaan Mikolle: ”Senkin sika, katsokin, että häivyt täältä.”

Mikko lähti kotikylästään ja muutti kaupunkiin. Siellä ei tunnettu ja kukaan ei tiennyt hänen syyllisyydestään. Mikko alkoi juoda tuskaansa. Ajan myötä rahat eivät riittäneet ja hänestä tuli asunnoton. Jälleen kerran hän istui ravintolassa. Hän ei voinut hillitä itseään, vaan huusi: ”Senkin sika, katsokin, että häivyt täältä.” Portsari toimitti hänet ulos kadulle. Mikko jäi istumaan puiston penkille ja peitti myssyllä kasvonsa. Oli kylmä. Maailma ei välittänyt hänestä, eikä hän piitannut maailmasta. Yhtäkkiä joku tarttui häntä myssystä. Mikko näki ystävällisen naisen kasvot. ”Et voi olla täällä kylmässä, tule lämpimään.” Mikko seurasi naista, joka vei hänet väestönsuojaan. Ovella tuli vastaan ruoan tuoksu ja puheensorina. Täällähän näytti olevan hänen laisiaan, kovia kokeneita. Mikko tunsi pian olonsa kotoisaksi. Kukaan ei nimittänyt siaksi ja jopa yöpymisen mahdollisuutta tarjottiin.

Sitten joku alkoi lukea jouluevankeliumia: ”Älkää pelätkö. Minä ilmoitan teille ilosanoman, suuren ilon koko kansalle. Tänään on teille Daavidin kaupungissa syntynyt Vapahtaja.”

Sanat toivat mieleen lapsuuden joulukirkon ja Isä meidän –rukouksen, jonka oli lapsena oppinut. Sitten Mikko kuuli, kun joku rukoili: ”Ja anna meille meidän syntimme anteeksi, niin kuin mekin annamme anteeksi niille, jotka ovat meitä vastaan rikkoneet.” Nuo sanat osuivat keskelle. Voisiko hänkin saada vielä pahat tekonsa anteeksi?

Sitten eräs nuori tyttö istuutui pianon viereen ja nuorten kuoro alkoi laulaa joululauluja. Sn jälkeen nuoret jakoivat läsnä oleville pieniä joululahjoja. Kun soittajaneito nousi ylös, hän joutui turvautumaan kainalosauvoihin. Joku kuorolaisista sanoi: ”Saara, minä voin viedä sinut kotiin.” Mikko pelästyi sanoista. Hän kiirehti tytön perään. ”Saara, et kai sinä ole se Saara, joka lapsena jäi hevosreen alle?” Tyttö hämmästyi: ”Miten sinä voit sen tietää?” Mikko peitti kasvonsa ja sai itkulta sanotuksi: ”Minä olin se ajuri. Voitko sinä…onko sinun mitenkään mahdollista antaa minulle anteeksi?”

Nyt oli Saaran vuoro hämmentyä. Hänkin haki sanoja: ”Me olemme kumpikin kantaneet raskasta taakkaa siitä lähtien, eikö vain? Jeesus on auttanut minua niin, etten ole siitä katkera. Hän on myös antanut minulle minun syntini anteeksi. Minä haluan puolestani antaa sinulle anteeksi.”

Kun Mikko meni takaisin paikalleen, hän löysi tuoliltaan paketin, josta tulivat esiin villasukat, kotikutoiset ja lämpimät. Mitä hänelle tänään olikaan tapahtunut? Jotain yhtä ihmeellistä kuin kerran paimenille. Enkeli, joka jouluyönä julisti heille ilosanomaa taivaasta, oli julistanut sitä tänään hänelle. Hän oli saanut lahjoista suurimman: anteeksiannon ja hyvän omantunnon. Ennen kokematon ilo ja rauha täyttivät miehen sisimmän.

”Tullessasi toit sä valon, lahjat rikkaat, runsahat. Autuuden ja anteeks’annon, kaikki taivaan tavarat.” Joko sinä olet ottanut vastaan anteeks’annon? Onko sinun kaikki syntisi anteeksi?

Jeesus sanoi vuorisaarnassa anteeksiantamuksesta näin: ”Jos te annatte toisille ihmisille anteeksi heidän rikkomuksensa, antaa myös taivaallinen Isänne teille anteeksi. Mutta jos te ette anna anteeksi toisille, ei Isännekään anna anteeksi teidän rikkomuksianne.” (Matt 6:14, 15) Näyttäisi olevan varma merkki siitä, että on saanut syntinsä anteeksi, se, että antaa anteeksi ihmisille. Jos mielessäsi on kauna, katkeruus tai anteeksiantamaton mieli jotakuta kohtaan, asiasi eivät ole hyvin.

**Oletko antanut anteeksi?**

Muutaman vuoden takaisessa elokuvassa ”Pelastakaa sotamies Ryan” on alkukohtaus, jossa vanha mies sankarihaudan äärellä kysyy itkien perheenjäseniltään, onko hän elänyt tarpeeksi hyvin. Perhe on hämillään, mutta antaa myöntävän vastauksen. Tämän jälkeen siirrytään takaumaan toisesta maailmansodasta, jossa tämä sama mies, sotamies Ryan, pelastetaan rintamalta kotiin, koska kaikki veljensä ovat jo kaatuneet sodassa ja hän on perheen ainoa jäljelle jäänyt lapsi. Kapteeni John H. Miller ryhmineen käytännössä uhraa henkensä Ryanin pelastamiseksi. Kuollessaan Miller lausuu viimeiset sanansa Ryanille: ”Ansaitse tämä.” Sotamies Ryan oli siis kiitollisuudesta pelastajaansa kohtaan halunnut elää hyvän elämän. Kapteenin sanat olivat tavallaan kummalliset, mutta tehokkaat. Kuinka kukaan voi ansaita sitä, mikä on jo tapahtunut, minkä on jo saanut? Sotamies Ryan oli jo pelastettu turvaan lopullisesti ja varmasti, eikä Ryanin myöhempi elämä enää mitenkään voinut vaikuttaa tähän. Kuitenkin juuri tuo ”ansaitse tämä” sitoi Ryanin omantunnon elämään kunnollinen elämä.

Jeesus syntyi ihmiseksi, eli Jumalan tahdon mukaisen elämän, kärsi ja kuoli sijaisenamme ja Jumala herätti hänet kuolleista. Koko maailma on nyt sovitettu. Tämä suuri rakkauden uhraus meidän pelastumiseksemme sitoo kristityn hyviin tekoihin lähimmäiselle. Kristityn ensimmäiset hyvät teot ovat ne, joilla hän korjaa entiset pahat tekonsa. Sopii puolisonsa kanssa, pyytää lapsilta anteeksi, korvaa varastetut tavarat, maksaa vakuutuspetoksensa, tunnustaa verottajalle vilppinsä ja lakkaa hellimästä vihamielisiä ja katkeria ajatuksiaan ja antaa anteeksi.

Mutta rakkauden tekoja pitää edeltää usko Vapahtajaan ja hänen Golgatalla ansaittuun ilmaiseen armoonsa, muuten hyvät teot pysyvät ulkokultaisuutena ja kuvittelemme niitä ansioiksemme.

Keijo Rainerma